6.9.2022
DA
Den Europæiske Unions Tidende
C 342/93 Onsdag den 16. februar 2022
4. mener, at anvendelsen af en lang række forskellige reducerede satser har et legitimt formål i samfundet, navnlig at mindske momssystemets regressivitet og bidrage til at nå visse nationale politiske mål, såsom adgang til basale varer og sektorer, såsom sundhed og fødevarer, men at det også bidrager til at gøre skattesystemet komplekst og uigennemsigtigt, øger efterlevelsesomkostningerne og kan gøre det sårbart over for svig; mener, at anvendelsen af nedsatte satser kan føre til et fald i prisen for forbrugerne, men at den afhænger af adskillige andre faktorer; bemærker derfor, at der skal foretages en grundig analyse og konsekvensvurdering; 5. bemærker de betydelige forskelle mellem de normalsatser, der anvendes i medlemsstaterne, og den kompleksitet, som dette medfører for systemet, selvom det er begrundet i forskellige nationale økonomiske systemer; understreger, at denne kompleksitet øges af de forskellige måder, hvorpå de nedsatte satser anvendes, hvilket er berettiget med henblik på at forfølge sociale og miljømæssige mål; minder om, at muligheden for at anvende stærkt nedsatte satser (i fem medlemsstater) eller parkeringssatser (i fem medlemsstater) udgør en yderligere hindring for et sammenhængende og fuldt interoperabelt fælles system; 6. mener, at systemet bliver stadig mere kompliceret på grund af de forskellige satser, men også på grund af fritagelser og undtagelser, som skal være ekstraordinære foreteelser; minder om den særlige situation med ulige behandling af medlemsstater, som tiltrådte før og efter 1992, for hvilke der gælder forskellige regler; opfordrer Kommissionen til at tage dette spørgsmål op i fremtidige lovgivningsforslag; 7. bemærker, at Kommissionen i løbet af de seneste to årtier har indledt næsten 200 traktatbrudsprocedurer vedrørende moms; opfordrer den til at fremlægge et resumé af de vigtigste resultater af disse procedurer, der kan danne grundlag for fremtidige lovgivningsforslag, navnlig om nedsatte satser, undtagelser og manglende gennemførelse; 8. bemærker, at covid-19-pandemien retfærdiggjorde momsrelaterede undtagelsesregler, hvilket viser behovet for en vis fleksibilitet i forbindelse med akutte eller uventede omstændigheder; opfordrer indtrængende Kommissionen til at tage hensyn til dette i forbindelse med fremtidige lovgivningsforslag vedrørende moms; 9. bemærker, at momsgabet svinger i takt med de økonomiske konjunkturer; bemærker, at en lav efterlevelse af skattereglerne sommetider er forbundet med høje normalmomssatser, lavere juridisk effektivitet, svagere retslige institutioner, højere opfattede korruptionsniveauer og den sorte økonomis andel af økonomien i bredere forstand; 10. bemærker med bekymring, at nogle medlemsstater generelt ikke fritager donationer i naturalier for moms, hvilket får virksomheder til at destruere forbrugsgoder, herunder navnlig returvarer, selv om en sådan fritagelse er mulig i henhold til det eksisterende momsdirektiv; opfordrer Kommissionen til at udstede retningslinjer til medlemsstaterne, der præciserer, at momsfritagelser for naturaliedonationer vil være forenelige med den eksisterende EU-lovgivning om moms, indtil Rådets forslag (COM(2018)0020, artikel 98, stk.
2), er vedtaget af medlemsstaterne; 11. beklager manglen på tilgængelige data om regionale forskelle, der kunne udgøre en væsentlig begrænsning for målingen af momsgabet; opfordrer Kommissionen til at kontrollere, om foretagelse og offentliggørelse af målinger af regionale momsgab vil kunne være et værdifuldt redskab til at forbedre gennemsigtigheden og mindske momsgabet;
Virkningen af de mange forskellige reducerede satser for virksomhederne 12. mener, at de mange forskellige nuværende reducerede satser pålægger virksomhederne yderligere administrative byrder; bemærker, at de samlede omkostninger for efterlevelse af momsreglerne varierer fra 1 % til 4 % af virksomhedernes omsætning i medlemsstaterne; bemærker, at digitaliseringen i høj grad kan bidrage til at reducere virksomhedernes efterlevelsesomkostninger; 13. bemærker, at SMV'erne betaler forholdsvis højere efterlevelsesomkostninger, da disse omkostninger er faste og uafhængige af virksomhedens størrelse; henviser til, at høje efterlevelsesomkostninger udgør en hindring for adgang til EU's indre marked; mener derfor, at differentierede momsordninger inden for EU kan mindske incitamentet til samhandel inden for EU for alle virksomheder, især for SMV’er; bemærker dog, at den empiriske dokumentation ikke er entydig med hensyn til virkningerne af de differentierede momssystemer for den internationale handel, og hvorvidt de vil kunne skabe ulige konkurrencevilkår i denne handel, navnlig på grund af høje efterlevelsesomkostninger, fritagelser og mangelfulde refusionssystemer;